Осма кръгла маса на сдружение "Черноморска Странджа"
2016-05-27 - 2016-05-29 | Хотел Невен, ул. "Нептун" 3, Ахтопол
От 2011 г. насам Сдружение „Черноморска Странджа“ организира ежегодни научни срещи по проблеми на историята, културата и стопанството на Странджанското Черноморие. Традиционно те се провеждат два пъти годишно, като тази година пролетната („гергьовска”) Кръгла маса е на тема „Миграциите в периода XVIII –XX век. Хора, бит и обреди“. Бежанските проблеми и миграциите оказват решаващо влияние върху развитието на балканските народи и държави, а по тематиката ще бъдат изнесени следните доклади:
Епископ Йеротей Агатополски – „Всеправославния събор – дневен ред, теми и проблеми пред съвременното Православие“
Стоян Райчевски – „Етнокултурна характеристика и етнодемографски процеси в Странджа (края на XIX – началото на XX век)“
Проф. д.и.н. Светлозар Елдъров (Институт по балканистика) – „Динамика на бежанските процеси на българите от Одринска Тракия 1878-1913 г.”
Гл. ас. д-р Албена Миланова (ЦСВП „Проф. Иван Дуйчев“) – „Миграциите в периода XVIII –XX век. Отражения в църковната архитектура и каменната пластика на Странджа“
Проф. д. ист. н. Иля Прокопов – „Морски традиции и общностна култура“
Елка Минчева (Институт по етнология и фолклористика с етнографски музей при БАН) – „Празникът и медиите (наблюдение на празника Еньова буля в с. Факия, Средецко)”
Д-р Атанас Орачев (Сдружение „Черноморска Странджа”) – „Гръцките предания за основаването на крайбрежни селища в Странджа на фона на Мегали идея”
Горан Стефанов (ГИМ-Малко Търново), Стефана Минчева ( ПУ „Паисий Хилендарски“) – „Представите за вампиризма в Югоизточна Тракия -странджанската перспектива”
Съкровище от златни монети на императорите Юстин І (518–527) и Юстиниан І (527–565) - (ОИМ – Бяла)
Златен епископски пръстен, VІ в. (ОИМ – Бяла)
Програмата включва и запознаване с временната изложба в трета зала на музейната експозиция „История на Котвата” в гр. Ахтопол, която тази година е на тема „Българско Средно Черноморско крайбрежие (районът между устието на река Камчия и нос Емине)”. Тя е подготвена от доц. д-р Валери Йотов (РИМ -Варна) и Делян Янчев (ОИМ – Бяла) и ще бъде открита официално от кмета на град Бяла г-н Анастас Трендафилов. Времената експозиция представя материали от редовните археологически проучвания на сакралния комплекс, епископския център и късноантичната крепост на нос „Свети Атанас” край град Бяла (Варненско). В деня на откриването ще бъдат представени: уникалния златен епископски пръстен от VІ век, съкровище от златни монети на императорите Юстин І (518–527) и Юстиниан І (527–565), бронзова лампа (канделабър) с подставка и много други материали, които илюстрират развитието на живота и културата от VI-V в. пр. Хр. до VII в. сл. Хр.
